**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 31 Ιανουαρίου 2023, ημέρα Τρίτη και ώρα 16.15΄, στην Αίθουσα «Προέδρου Αθανασίου Κωνστ. Τσαλδάρη» (223)**,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού,  αφετέρου, για να ληφθεί υπόψη η προσχώρηση του Ισημερινού».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Μιλτιάδης Βαρβιτσιώτης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Δούνια Παναγιώτα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρούλης Γεώργιος, Παπαναστάσης Νικόλαος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι ξεκινά η συνεδρίαση της Επιτροπής Εθνικής Άμυνας και Εξωτερικών Υποθέσεων της Βουλής, με θέμα ημερήσιας διάταξης, την επεξεργασία και την εξέταση του σχεδίου νόμου του Υπουργείου των Εξωτερικών με τίτλο «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψιν η προσχώρηση του Ισημερινού».

Θα παρακαλέσω τον συνάδελφο τον κ. Μάξιμο Σενετάκη, Εισηγητή της Πλειοψηφίας να πάρει το λόγο.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Κυρίες και κύριοι συνάδελφοι, συνεδριάζουν σήμερα σε βαρύ κλίμα. Η πτώση του εκπαιδευτικού αεροσκάφους που οδήγησε στο θάνατο του Υποσμηναγού και στον αγνοείται μέχρι αυτή τη στιγμή ο Κυβερνήτης, μας θλίβει όλους και μας θυμίζει ανήμερα της επετείου από το θάνατο άλλων τριών στελεχών των Ενόπλων Δυνάμεων στα Ίμια, ότι τα παλικάρια αυτά βρίσκονται διαρκώς σε πόλεμο για να ζούμε εμείς εν ειρήνη. Τους τιμούμε και τους ευγνωμονούμε.

Συνεδριάζουμε για να κυρώσουμε το Πρωτόκολλο Προσχώρησης του Ισημερινού στην εμπορική συμφωνία της Ευρωπαϊκής Ένωσης και των κρατών μελών της με την Κολομβία και το Περού. Το Πρωτόκολλο Προσχώρησης του Ισημερινού σε αυτή τη Συμφωνία, υπογράφηκε στις Βρυξέλλες 11 Νοεμβρίου 2016, ενώ η αντίστοιχη Συμφωνία της Ευρωπαϊκής Ένωσης με την Κολομβία και το Περού είχε υπογραφεί στις 26 Ιουνίου του 2012 και είχε κυρωθεί το 2018 με νόμο 4518/2018. Πρόκειται για μεικτή συμφωνία, η οποία συνομολογείται από κοινού από την Ευρωπαϊκή Ένωση και τα κράτη μέλη της με τρίτα κράτη ή Διεθνείς Οργανισμούς, και απαιτείται κύρωση από όλα τα αρμόδια εθνικά και περιφερειακά Κοινοβούλια.

Για να τεθεί σε ισχύ το υπό κύρωση Πρωτόκολλο, απαιτείται να κοινοποιηθεί στη Γενική Γραμματεία του Συμβουλίου της Ευρωπαϊκής Ένωσης, ότι ολοκληρώθηκαν οι εσωτερικές διαδικασίες εκ μέρους της Ευρωπαϊκής Ένωσης και κάθε υπογράφουσας χώρας των Άνδεων. Συνεπώς, για να ενσωματωθεί στην ελληνική έννομη τάξη μια διεθνής συμφωνία όπως αυτή, απαιτείται τυπικός νόμος καθώς η ενσωμάτωση της στο πλαίσιο της υφιστάμενης νομοθεσίας δηλαδή του νόμου 4518/2018 με τον οποίο κυρώθηκε η συμφωνία, δεν μπορούσε να επιτευχθεί με αλλαγή διοικητικής πρακτικής συμπεριλαμβανομένης της δυνατότητας νέας ερμηνευτικής προσέγγισης της υφιστάμενης νομοθεσίας.

Με την παρούσα ρύθμιση τόσο η Ευρωπαϊκή Ένωση και τα κράτη μέλη της όσο και η Κολομβία με το Περού, αποδέχονται την Προσχώρηση του Ισημερινού, απομένουν έτσι η Ελλάδα, το Βέλγιο και το Λουξεμβούργο, για να κυρώσουν το Πρωτόκολλο κάτι το οποίο ως χώρα αυτή τη στιγμή αυτό κάνουμε. Το υπό κύρωση Πρωτόκολλο, συμβάλλει ευρύτερα και συνολικά στην ενίσχυση της εταιρικής σχέσης της Ευρωπαϊκής Ένωσης και των κρατών μελών της με τον Ισημερινό, με το Περού και την Κολομβία, εμβαθύνει την οικονομική και εμπορική συνεργασία, ενισχύει κοινές δράσεις σε ένα ευρύ φάσμα τομέων του διεθνούς εμπορίου, ενισχύει τις εμπορικές σχέσεις και τις επενδύσεις, καταργεί δασμούς στις εισαγωγές συγκεκριμένων προϊόντων, άρει τεχνικά εμπόδια στο εμπόριο, λαμβάνει κατάλληλα υγειονομικά και φυτοϋγειονομικά μέτρα, προστατεύει πνευματική ιδιοκτησία και γεωγραφικές ενδείξεις προϊόντων και ούτω καθεξής.

Το σχέδιο νόμου αποτελείται, πρώτον, από τα άρθρα κύρωσης και ισχύος Συμφωνίας Προσχώρησης του Ισημερινού στην εμπορική συμφωνία Κολομβίας και Περού, και περιλαμβάνει 29 άρθρα του Πρωτοκόλλου με το τελευταίο να περιλαμβάνει 20 παραρτήματα, που αποτελούν αναπόσπαστο μέρος της συμφωνίας. Και δεύτερον, από το άρθρο που προβλέπει τη θέση σε ισχύ του νόμου από τη δημοσίευσή του και του Πρωτοκόλλου που κυρώνεται από την πλήρωση των προϋποθέσεων που περιγράφονται στο άρθρο 27 του Πρωτοκόλλου.

Πιο συγκεκριμένα, τα 29 άρθρα του Πρωτοκόλλου που περιλαμβάνονται στο πρώτο άρθρο του νομοσχεδίου συνοψίζονται ως εξής, άρθρο 1, συμφωνείτε ότι με τη θέση σε ισχύ του υπό κύρωση Πρωτοκόλλου ο Ισημερινός καθίσταται μέρος της εμπορικής συμφωνίας μεταξύ Ευρωπαϊκής Ένωσης με Κολομβία και Περού. Άρθρο 2 του Πρωτοκόλλου, προβλέπει η τροποποίηση του τίτλου του καταλόγου των υπογραφουσών χωρών των Άνδεων, της αιτιολογικής σκέψης 11 και τον αριθμό των αριθμούμενων άρθρων της συμφωνίας σύμφωνα με το παράρτημα 1 του υπό κύρωση Πρωτοκόλλου. Άρθρα 3 έως 26 Πρωτοκόλλου, αναφέρονται σε τεχνικές τροποποιήσεις ή και προσαρτήσεις των παραρτημάτων της συμφωνίας. Σε αυτά τα άρθρα, περιγράφεται και η φύση της συμφωνίας όπου μεταξύ άλλων προβλέπει λήψη δασμολογικών μέτρων διασφάλισης για τη γεωργία, λήψη υγειονομικών και φυτοϋγειονομικών μέτρων, θέτει όρους για τις εμπορικές συναλλαγές στον τομέα των υπηρεσιών και στην εγκατάσταση του ηλεκτρονικού εμπορίου, προβλέπει ρυθμίσεις για την παρουσία παρόχων υπηρεσιών και ανεξάρτητων επαγγελματιών. Ορίζει τις δημόσιες συμβάσεις για εμπορεύματα, υπηρεσίες στον κλάδο των τεχνικών και οικοδομικών έργων των φορέων της Κεντρικής Δημόσιας Διοίκησης, ρυθμίζει θέματα γεωγραφικής ένδειξης για προϊόντα εκτός γεωργικών προϊόντων και τροφίμων, οίνων, οινοπνευματωδών ποτών και αρωματικών οίνων.

Άρθρο 27 του Πρωτοκόλλου, περιλαμβάνει τις γενικές και τελικές διατάξεις που αφορούν στους όρους σύναψης του Πρωτοκόλλου και τις εσωτερικές διαδικασίες αναφορικά με την έναρξη ισχύος του. Άρθρο 28. Παραθέτει τις γλώσσες στις οποίες συντάσσεται το Πρωτόκολλο. Άρθρο 29. Επισημαίνει ότι τα παραρτήματα του Πρωτοκόλλου αποτελούν αναπόσπαστο μέρος αυτού. Το δε Πρωτόκολλο, αποτελεί αναπόσπαστο μέρος της συμφωνίας.

Κυρίες και κύριοι συνάδελφοι, από τη στιγμή που η Ευρωπαϊκή Ένωση και ο Ισημερινός ολοκλήρωσαν τις διαπραγματεύσεις τους στις 17 Ιουλίου του 2014 και στις 5 Σεπτεμβρίου του ίδιου έτους κοινοποιήθηκε στην Επιτροπή Εμπορίου που συστήθηκε βάσει της συμφωνίας η ολοκλήρωση των διαπραγματεύσεων, από τη στιγμή που η Προσχώρηση του Ισημερινού στη συμφωνία πρέπει να γίνει με σύναψη Πρωτοκόλλου Προσχώρησης και το κείμενο του Πρωτοκόλλου εγκρίθηκε από την Επιτροπή Εμπορίου, θεωρώ ότι πρέπει να προχωρήσουμε στην Κύρωση του Πρωτοκόλλου και να ενσωματώσουμε στην ελληνική έννομη τάξη μια εμπορική συμφωνία, με την οποία έχουν συμφωνήσει όλα τα κράτη μέλη της Ευρωπαϊκής Ένωσης. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Σενετάκη.

Προχωρούμε με την Εισηγήτρια της Μειοψηφίας, του ΣΥΡΙΖΑ την κυρία Θεοδώρα Τζάκρη. Απλώς πείτε μας λίγο, επειδή έχουμε την απόφαση του κόμματός σας για την αποχή από τις ψηφοφορίες.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας):** Αυτό θα σας το πω στο τέλος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Απλώς, θέλουμε να ξέρουμε εάν τελικά θα ψηφίσετε αυτό ρωτώ.

**ΘΕΟΔΩΡΑ ΤΖΑΚΡΗ (Εισηγήτρια της Μειοψηφίας):** Αυτό το γεγονός δημοσιοποιήθηκε νωρίτερα σε συνέντευξη Τύπου στο Ζάππειο Μέγαρο από τον Πρόεδρό μας, Αλέξη Τσίπρα. Δεν θα εκφράσω γνώμη.

Κύριε Πρόεδρε, κυρίες και κύριοι Βουλευτές, πριν την έναρξη της εισήγησής μου θέλω να εκφράσω τα ειλικρινή μου συλλυπητήρια προς την οικογένεια και τους συναδέλφους του αδικοχαμένου Υποσμηναγού Μάριου-Μιχαήλ Τουρούτσικα, αλλά και να καταθέσω την αγωνία μου για την τύχη του αγνοούμενου Σμηναγού Τσιτλακίδη, οι οποίοι απέδειξαν ότι οι ελληνικές Ένοπλες Δυνάμεις, πράττουν στο ακέραιο του καθήκοντος και δεν διστάζουν ακόμη και να υπερβαίνουν τα ανθρώπινα όρια, ασκούμενοι και προετοιμαζόμενοι για να αντιμετωπίσουν ακόμη και την πιο ακραία απειλή έναντι της πατρίδας. Το θάρρος των πιλότων, αποτελεί για μας παρακαταθήκη που με το ίδιο θάρρος και τόλμη οφείλουμε να υπερασπιζόμαστε τη Δημοκρατία.

Στο νομοσχέδιο τώρα κυρίες και κύριοι συνάδελφοι. Συζητάμε σήμερα την Κύρωση του Πρωτοκόλλου Προσχώρησης του Ισημερινού στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη να επισημοποιηθεί δηλαδή αυτή η προσχώρηση. Πρόκειται στην ουσία για διεύρυνση της εμπορικής συμφωνίας μεταξύ της Ευρωπαϊκής Ένωσης και της Κολομβίας με το Περού.

Αφορά σε μια ομάδα συγκεκριμένων χωρών της Λατινικής Αμερικής των λεγόμενων χωρών της κοινότητας των Άνδεων, που περιλαμβάνουν τη Βολιβία, την Κολομβία, το Περού και τον ισημερινό. Αν θέλαμε να δώσουμε το ιστορικό αυτής της συμφωνίας, θα ανατρέξουμε στο 2012 συγκεκριμένα στις 26 Ιουνίου του 2012, όταν σε πρώτη φάση υπογράφηκε συμφωνία με την Κολομβία και το Περού. Η εν λόγω συμφωνία, έχει κυρωθεί από το Ελληνικό Κοινοβούλιο το 2018 με το νόμο 4515. Η εμπορική συμφωνία με Κολομβία και Περού το 2018, να θυμίσω κύριε Πρόεδρε ότι υπερψήφισαν τότε όλα τα κόμματα του Ελληνικού Κοινοβουλίου πλην του ΚΚΕ και της Χρυσής Αυγής.

Η Εμπορική Συμφωνία της Ε.Ε. με την Κολομβία και το Περού, εφαρμόζεται προσωρινά με το Περού από την 1/3/2013 και με την Κολομβία από την 1/8/2013 και θα τεθεί πλήρως σε ισχύ μόλις κυρωθεί από τα κράτη-μέλη της Ε.Ε.. Αυτή τη στιγμή εκκρεμεί ακόμη η Κύρωση από τα δύο Κοινοβούλια του Βελγίου. Στις 11 Νοεμβρίου του 2016, υπογράφηκε στις Βρυξέλλες το Πρωτόκολλο σχετικά με την προσχώρηση του Ισημερινού στη Συμφωνία Εμπορίου μεταξύ της Ε.Ε. και των κρατών-μελών της αφενός και της Κολομβίας και του Περού αφετέρου. Στη συνέχεια, ο Ισημερινός προσχώρησε σε Συμφωνία από την 1η Ιανουαρίου του 2017.

Επί του παρόντος και η Βολιβία, αν και δεν έχει ακόμα προσχωρήσει στη Συμφωνία, επωφελείται από το σύστημα των γενικευμένων προτιμήσεων της Ε.Ε., μέσω του ειδικού καθεστώτος κινήτρων για την αειφόρο ανάπτυξη και τη διακυβέρνηση, γνωστό ως Σ.Γ.Π., δηλαδή, το Σύστημα Γενικευμένων Προτιμήσεων + (plus), το οποίο παρέχει στις αναπτυσσόμενες χώρες ειδικό κίνητρο για την επιδίωξη βιώσιμης ανάπτυξης και χρηστής διακυβέρνησης. Σε αντάλλαγμα, η Ε.Ε. μειώνει τους εισαγωγικούς δασμούς της στο μηδέν σε περισσότερο από τα 2/3 των δασμολογικών κλάσεων των εξαγωγών τους. Το αν θα προχωρήσει και αυτή στην εν λόγω Συμφωνία, είναι ένα θέμα ανοιχτό προς το παρόν.

Η Συμφωνία αυτή της Ε.Ε. με την Κολομβία και το Περού, είναι μία από τις πρώτες εμπορικές συμφωνίες νέας γενιάς της Ε.Ε., που χαρακτηρίζεται από ένα περιεκτικό πεδίο εφαρμογής, γιατί καλύπτει, εκτός από την απελευθέρωση του εμπορίου αγαθών και υπηρεσιών, την απελευθέρωση των επενδύσεων, των δημόσιων συμβάσεων, του ανταγωνισμού, των δικαιωμάτων πνευματικής ιδιοκτησίας, καθώς και των θεμάτων εμπορίου και αειφόρου ανάπτυξης.

Η Κύρωση του Πρωτοκόλλου το οποίο υπογράφηκε στις Βρυξέλλες στις 11 Νοεμβρίου του 2016 για την προσχώρηση του Ισημερινού στη Συμφωνία, αποτελεί διεθνή υποχρέωση της χώρας στο πλαίσιο της Ε.Ε. και φαίνεται περισσότερο ως ένα τυπικό θέμα, αφού στην ουσία πρόκειται για τη διεύρυνση μιας ήδη Κυρωμένης Συμφωνίας. Και μάλιστα, σύμφωνα με τα δικά μου στοιχεία, είναι η Ελλάδα, το Λουξεμβούργο και τα δύο Κοινοβούλια του Βελγίου, αυτά που μέχρι σήμερα δεν έχουν κυρώσει την εν λόγω Συμφωνία.

Κυρίες και κύριοι συνάδελφοι, οι εμπορικές συμφωνίες που υπογράφει η Ε.Ε. με τρίτες χώρες, θεωρητικά θα βοηθήσουν και στην εξωστρέφεια της ελληνικής οικονομίας και θα διευκολύνουν τους Έλληνες εξαγωγείς, κυρίως γιατί δημιουργείται ένα σύστημα κανόνων για τις συναλλαγές και το επιχειρηματικό περιβάλλον καθίσταται πιο προβλέψιμο. Η δική μας προσέγγιση προς τις συμφωνίες αυτές, ως οριζόντια αρχή, είναι υποστηρικτική, θεωρώντας πως πράγματι δημιουργούνται ευκαιρίες για νέες επιχειρηματικές δραστηριότητες και την ενθάρρυνση των επενδύσεων. Ωστόσο, υπάρχουν πάντα επιφυλάξεις για το κατά πόσο σε αυτές τις διεθνείς εμπορικές συμφωνίες κατοχυρώνονται τα ελληνικά συμφέροντα.

Συγκεκριμένα, αναφέρομαι στα ελληνικά προϊόντα με γεωγραφική ένδειξη, στα προϊόντα δηλαδή ΠΟΠ και ΠΓΕ, για τα οποία η ελληνική πλευρά πάντα δίνει μάχες για την προστασία τους. Από αυτή την άποψη, η ευρωπαϊκή επιτροπή θα πρέπει να είναι πιο προσεκτική και πιο υποστηρικτική σχετικά με όλα αυτά που διακυβεύονται στις συμφωνίες αυτές και να προστατεύει με τον ίδιο τρόπο τα ευαίσθητα προϊόντα των κρατών-μελών. Σε καμία περίπτωση δεν πρέπει να θυσιάζεται η ευρωπαϊκή γεωργία και να γίνεται το αντάλλαγμα της Ε.Ε. για την επίτευξη εμπορικών συμφωνιών, τόσο σε διμερές όσο και σε πολυμερές επίπεδο στο πλαίσιο του ΠΟΕ, από τους οποίους επωφελούνται τελικά περισσότερο τα κράτη-μέλη με αναπτυγμένη βιομηχανία. Μια τέτοια προσέγγιση θίγει δυσβάσταχτα τη χώρα μας.

Σχετικά με το συγκεκριμένο θέμα, η Συμφωνία με τις χώρες των Άνδεων, Περού και Κολομβία, θα μπορούσε να χαρακτηριστεί ως περιορισμένης φιλοδοξίας. Γιατί παρά το γεγονός ότι συμφωνήθηκε ένα συνοπτικός ευρωπαϊκός κατάλογος προστασίας με συνολικά 119 προϊόντα ΠΟΠ και ΠΓΕ της Ε.Ε., από ελληνικής πλευράς συμπεριλήφθηκαν μόνο 5 ελληνικά ΠΟΠ και ΠΓΕ προϊόντα και συγκεκριμένα, η φέτα, οι ελιές Καλαμάτας, η Μαστίχα Χίου, το ελαιόλαδο Σητεία και το ούζο. Να σας θυμίσω, ότι ο κατάλογος με τα ελληνικά ΠΟΠ και ΠΓΕ προϊόντα είναι εξαιρετικά μεγάλος για να αναφερόμαστε μόνο σε 5 από αυτά. Η προστασία όσο το δυνατόν περισσότερων προϊόντων με γεωγραφική ένδειξη, αποτελεί για τη χώρα ιδιαίτερα σημαντική πτυχή, τόσο όσον αφορά τις πολυμερείς διαπραγματεύσεις του ΠΟΕ, όσο και στις διεθνείς εμπορικές συμφωνίες που συνάπτει η Ε.Ε. με τρίτες χώρες, γιατί η παραγωγή, η παρασκευή και η διανομή τέτοιων προϊόντων, αυτών των προϊόντων, παίζουν σημαντικό ρόλο στην οικονομία μας. Για την Ελλάδα, η προστασία των προϊόντων με γεωγραφική ένδειξη, είναι θέμα ύψιστης πολιτικής και οικονομικής σημασίας, αφορά στη διασφάλιση του εισοδήματος μικρών κυρίως παραγωγών και μικρομεσαίων επιχειρήσεων, που αποτελεί το κίνητρο για τη διατήρηση της απασχόλησης στην ελληνική ύπαιθρο.

Για μια Συμφωνία λοιπόν σαν κι αυτή, η οποία είχε τεθεί σε προσωρινή εφαρμογή το 2013, καλό θα ήταν να έχουμε γνωρίσει μέχρι τώρα, να έχουμε πληροφορηθεί, πώς εξελίσσεται, ιδιαίτερα για τα προϊόντα ελληνικού ενδιαφέροντος σήμερα. Το Υπουργείο Εξωτερικών, δια τις αρμόδιες υπηρεσίες του λοιπόν, καλό θα ήταν να μας έχει ενημερώσει σχετικά με τις εξελίξεις της εν λόγω Συμφωνίας και θα πρέπει να έχουμε λάβει ένα ενημερωτικό σημείωμα, για να καταλάβουμε πού βρισκόμαστε, κύριε Πρόεδρε, αν θέλετε, συνοδευτικό και της σημερινής Κύρωσης. Θα περιμέναμε από μέρους σας να μας ενημερώσετε για τον αντίκτυπο της Συμφωνίας για το πώς έχει επηρεάσει την ελληνική επιχειρηματικότητα, και αναφέρομαι στα θετικά ή αρνητικά στοιχεία που έχουν παρατηρηθεί μέχρι σήμερα, αν έχουν παρατηρηθεί κάποια από αυτά. Επίσης, καλό θα ήταν να γνωρίζουμε κάποια δεδομένα, όπως, πώς διαμορφώνεται το εμπορικό ισοζύγιο της χώρας μας με τις χώρες αυτές, αν έχουν αυξηθεί οι ελληνικές εξαγωγές προς την Κολομβία, το Περού και τον Ισημερινό και αν ναι, ποιες κατηγορίες προϊόντων αυτές αφορούν.

Κύριε Υπουργέ, το εμπόριο είναι μια δυναμική διαδικασία, την οποία πρέπει να παρακολουθούμε συνεχώς. Από ελληνικής πλευράς, πρέπει να υπάρχει μια συνεχής επαγρύπνηση και παρακολούθηση μέσα από τις Πρεσβείες μας και τα γραφείαΟΕΗ, τόσο κατά την εξέλιξη των διαπραγματεύσεων όσο και για το τι συμβαίνει μετά τη θέσπιση και των συμφωνιών αυτών, για να μπορούμε να έχουμε μια ολοκληρωμένη γνώση, αλλά και για να είμαστε σε καλύτερη θέση τη στιγμή που διαπραγματευόμαστε.

Κύριε Πρόεδρε, όπως είπα και στην αρχή της εισήγησής μου, αφού με ρωτήσατε, η Συμφωνία αυτή που κυρώνεται σήμερα, όπως έχω αναφέρει, δυστυχώς, θέλω να πω, ότι την εισηγείται μια κυβέρνηση η οποία συνεπεία της αμετανόητα αντισυνταγματικής συμπεριφοράς του επικεφαλής της, έχει μέχρι σήμερα απονομιμοποιηθεί στην πράξη και μας οδήγησε στην απόφαση αυτή της οριζόντιας άρνησης συμμετοχής στη ψηφοφορία οποιουδήποτε νομοσχεδίου εισηγηθείτε από τούδε και στο εξής, πλην ενός, που αφορά στη διατήρηση των δηλωμένα φασιστικών δυνάμεων εκτός της εκλογικής διαδικασίας.

Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Μάλιστα είναι αυτό που είπε και ο Αρχηγός σας, ο Πρόεδρος του ΣΥΡΙΖΑ, ο κ. Αλέξης Τσίπρας και για τα ερωτήματα που θέσατε, κύριε Υπουργέ, σημειώσατε αυτά που έθεσε η κυρία Τζάκρη, όταν στο τέλος τοποθετηθείτε, παρακαλώ να απαντήσετε και σε αυτά. Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Σας ευχαριστώ πολύ, κύριε Πρόεδρε, κύριε Γκιουλέκα. Θεωρώ χρέος μου, όπως είναι και χρέος κάθε βουλευτή, Ελληνίδας και Έλληνα βουλευτή, να εκφράσουμε όλοι μαζί την αγωνία μας για τον Σμηναγό ο οποίος αναζητείται, οι έρευνες συνεχίζονται, ο Σμηναγός, ένας άνθρωπος που υπηρετεί την Ελληνική Αεροπορία, ο Ευστάθιος Τσιτλακίδης ακόμη αγνοείται, γι’ αυτό και αγωνιούμε, συμπαραστεκόμαστε στην οικογένειά του και να εκφράσω επίσης και εγώ, όπως και όλοι και όλες μας, τη θλίψη μας για την απώλεια του Υποσμηναγού του Μάριου-Μιχαήλ Τουρούτσικα, ο οποίος έχει χαθεί, ο οποίος πέθανε πάνω στο καθήκον.

Κύριε Πρόεδρε, είχα τη δυσάρεστη εμπειρία, πριν από δύο δεκαετίες, στο κτίριο όπου έμενα τότε, να χαθεί ένας πιλότος της Ελληνικής Πολεμικής Αεροπορίας και να ζήσω τη θλίψη της οικογένειας και το άδειασμα της ζωής από αυτή την οικογένεια ξαφνικά, στον ίδιο όροφο έμενα με την οικογένεια αυτή, έχω νιώσει τη δυσάρεστη έκπληξη, την οδύνη, όταν ακούς για πρώτη φορά τον άνθρωπο που το πρωί τον είδες το μεσημέρι να μην τον έχεις. Το σκέφτομαι πάρα πολύ και τους σκεφτόμαστε πάρα πολύ.

Πριν μπω στο θέμα μας, θέλω να κάνω, κύριε Πρόεδρε με τη δική σας άδεια, μία αναφορά σε ένα γενικότερο πολιτικό θέμα, το οποίο μας έχει κατά κάποιο τρόπο αιφνιδιάσει, γιατί όλα τα έχουμε ζήσει ως ΠΑΣΟΚ, αλλά να μας εκβιάζουν και προ των εκλογών, δεν το έχουμε ξαναζήσει τόσες πολλές φορές. Η παρέμβασή μου είναι απολύτως επιβεβλημένη, λοιπόν και λέω ότι είναι επιβεβλημένη, γιατί μου είναι αδιανόητο να μην αναφερθώ από αυτό εδώ το βήμα, σε έναν εκβιασμό, ο οποίος ασκείται στο Κόμμα μας, από το Κόμμα της Αξιωματικής Αντιπολίτευσης δια της Εκπροσώπου Τύπου. Κύριε πρόεδρε, κυρίες και κύριοι συνάδελφοι, θέλω να ακουστεί δυνατά και να είναι πεντακάθαρο, το ΠΑΣΟΚ ούτε εκβιάζεται ούτε απειλείται και δεν εκβιάζεται από κανέναν και για κανέναν.

Οι δηλώσεις που έγιναν για τον Αρχηγό της παράταξής μας, με μισόλογα και βρώμικα μισόλογα, είναι ανεπίτρεπτες, απαράδεκτες και καταδικαστέες. Θα μου πείτε, δεν είναι πρώτη φορά που αυτό το κόμμα διολισθαίνει σε τέτοιες κατηφόρες. Εύχομαι, βεβαίως, για το καλό της χώρας μας να είναι η τελευταία, αν και δεν το ελπίζω και δεν μπορώ επίσης να πω ότι εκπλήσσομαι από κάτι τέτοιες δηλώσεις, γιατί είναι δηλώσεις ευθέως ανάλογες με το κόμμα που αυτή εκπροσωπεί. Σε εμάς αυτά όμως δεν περνάνε. Πολύ κακό δρόμο έχει διαλέξει ο ΣΥΡΙΖΑ να βαδίσει ενόψει εκλογών. Είναι συνηθισμένοι να μετατρέπουν σε βούρκο κάθε πεδίο πολιτικής μάχης, αλλά και αυτή τη φορά θα τους αντιμετωπίσουμε με σθένος. Ξαναλέω και κλείνω, το ΠΑΣΟΚ δεν εκβιάζεται από κανέναν και για κανέναν.

Τώρα για το σχέδιο νόμου που έχουμε σήμερα μπροστά μας και απ’ ότι έμαθα, κύριε Πρόεδρε, συζητείται στην Ολομέλεια αύριο το πρωί στις 10.30΄. Προφανώς είμαστε υπέρ. Θέλω να καταλάβει αυτός που μας ακούει ότι τα υποκείμενα αυτού του Πρωτοκόλλου είναι δύο. Είναι η Ευρωπαϊκή Ένωση από τη μια πλευρά, κομμάτι της οποίας είμαστε και εμείς και ο Ισημερινός από την άλλη. Δεν είναι κάτι καινούργιο. Όπως και οι άλλοι συνάδελφοι που προλάλησαν/ανέφεραν. Υπάρχει εμπορική συμφωνία ήδη, με την Κολομβία και το Περού που εμείς το 2018 ως χώρα είχαμε ψηφίσει στη Βουλή την κύρωση της και στη συνέχεια ο Πρόεδρος τότε, της Δημοκρατίας, την είχε επικυρώσει, με ευρύτατη πλειοψηφία τότε και ο σχετικός νόμος, ο ν. 4518/2018. Τώρα προσχωρεί σε αυτή τη Συμφωνία με την Ευρωπαϊκή Ένωση και ο Ισημερινός και άρα έχουμε μια Συμφωνία, Εμπορική Συμφωνία, Ευρωπαϊκής Ένωσης, Κολομβίας, Περού και Ισημερινού, για την πλήρη ή την μερική αποδέσμευση των δασμών, για ποσοστώσεις ουσιαστικής δασμολογικής ατέλειας, για την άρση των κανονιστικών ή τεχνικών μη δασμολογικών φραγμών και άλλα τέτοια θέματα.

Με τον Ισημερινό έχουμε συνδεθεί, συνδεόμαστε και διπλωματικά μέσα από τη διπλωματική μας αρχή στο Περού, αλλά και εκκλησιαστικά. Η αλήθεια είναι ότι δεν μας απασχολεί ιδιαίτερα στην καθημερινότητα, την πολιτική μας καθημερινότητα. Πιο πολύ γεωγραφικές είναι οι γνώσεις μας, αλλά δεν παύει να είναι μια χώρα της Λατινικής Αμερικής. Δεν παύει να είναι μια χώρα σοβαρή και είναι πολύ καλό ότι προχωρούμε σ’ αυτή τη Συμφωνία, στη διεύρυνση μάλλον της Συμφωνίας αυτής της Ευρωπαϊκής Ένωσης και εμείς δεν αποτελούμε εμπόδιο για την πλήρη διευθέτηση όλων των σχετικών Συνταγματικών διαδικασιών.

Θέλω να πω, κύριε Πρόεδρε, κλείνοντας ότι αυτό το οποίο είπε πριν από λίγο η κυρία Τζάκρη το έχω πει πάρα πολλές φορές, για πάρα πολλές συμφωνίες που αφορούν και το Υπουργείο Εξωτερικών και το Υπουργείο Εθνικής Αμύνης. Εμείς ας πούμε ως συνεπές πολιτικό κόμμα δεν έχουμε πάρει αποστάσεις από ότι το Υπουργείο Εξωτερικών και το Υπουργείο Εθνικής Άμυνας κατά καιρούς μας φέρνει εδώ για κύρωση.

Είχα πάρα πολλές φορές, κύριε Γκιουλέκα, εξάρει τη στάση του πρώην υπουργού Εθνικής Αμύνης, του κυρίου Καμμένου, ο οποίος ό,τι συμφωνίες του Υπουργείου Άμυνας ήταν σε εκκρεμότητα, τις έφερε στη Βουλή και τις κυρώσαμε. Δηλαδή πολυβολιδόν κυρώναμε τότε και με καθυστερήσεις πάρα πολλών ετών. Τώρα το Υπουργείο Εξωτερικών επίσης, κείμενα τέτοια, τα φέρνει εδώ και άλλες φορές, αρκετές φορές έχουμε εμείς ως κόμμα συμφωνήσει στην κύρωσή τους και κάνουν καλά τα Υπουργεία, με οποιαδήποτε πολιτική ηγεσία. Ωστόσο το πρόβλημα για τη Βουλή είναι ότι δεν ξέρουμε ποτέ αυτές οι συμφωνίες αν εφαρμόζονται; Και το λέω πάρα πολλά χρόνια, σε πολλές συνθέσεις της Διαρκούς Επιτροπής Εθνικής Άμυνας και Εξωτερικών Υποθέσεων, με πολλούς προέδρους και αρκετούς υπουργούς και υφυπουργούς, των δύο αυτών Υπουργείων.

Είναι όμως σοβαρό να ξέρουμε πώς εφαρμόζεται μια Συμφωνία και μπορεί και τα δύο Υπουργεία να ομαδοποιήσουν τις Συμφωνίες που ήδη η Βουλή έχει κυρώσει και να μας κάνουν μια ενημέρωση. Έχουμε κάποιες εβδομάδες μπροστά μας πριν τη διάλυση της Βουλής. Να μας κάνουν μια ενημέρωση. Να ξεκινήσουν μάλιστα αυτή την πρακτική που μπορεί να συνεχιστεί μετά τις εκλογές, όποια κι αν είναι η Κυβέρνηση και όποια να είναι και η σύνθεση της Διαρκούς Επιτροπής Εθνικής Άμυνας και Εξωτερικών Υποθέσεων ούτως ώστε να ξέρει το Κοινοβούλιο, αυτά που ψηφίζει τι γίνονται στην πράξη; Επαναλαμβάνω ότι ψηφίζουμε θετικά. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Και εμείς με τη σειρά μας εκφράζουμε τα συλλυπητήρια τόσο στην φυσική οικογένεια όσο και στη μεγάλη οικογένεια των στελεχών των Ενόπλων Δυνάμεων που θρηνεί σήμερα, για την απώλεια του πιλότου της Πολεμικής Αεροπορίας, ευχόμενοι να έχει αίσιο τέλος η έρευνα για την ανεύρεση του κυβερνήτη του αεροσκάφους. Ταυτόχρονα, μαζί με τις έρευνες, για τον εντοπισμό του κυβερνήτη, επείγει να διερευνηθούν άμεσα τα αίτια του θανατηφόρου ατυχήματος.

Τώρα όσον αφορά το θέμα της συζήτησης, σήμερα. Το 2012, τον Ιούνιο, αλλά και το 2018, υπήρξαν αντίστοιχες τοποθετήσεις μας για τη σύναψη «Συμφωνίας Ζώνης Ελεύθερου Εμπορίου μεταξύ Ευρωπαϊκής Ένωσης, Περού και Κολομβίας». Ακριβώς αυτές οι αρχικές μας εκτιμήσεις που μπορεί να αναφέρονται σε συμφωνία ελεύθερου εμπορίου, αλλά επί της ουσίας περιγράφουν τις σχέσεις των καπιταλιστικών επιχειρήσεων του Περού- Κολομβίας και των ισχυρών κρατών μελών της Ευρωπαϊκής Ένωσης δεν αλλάζουν με την προσχώρηση σε αυτήν και του Ισημερινού.

Κατά την άποψή μας η σύναψη «Συμφωνίας Ζώνης Ελεύθερου Εμπορίου μεταξύ Ευρωπαϊκής Ένωσης, Περού και Κολομβίας» έχει ένα βασικό σκοπό. Αυτός είναι η ενίσχυση των θέσεων των Ευρωενωσιακών μονοπωλίων έναντι των ανταγωνιστών τους από ΗΠΑ, Κίνα και Βραζιλία με ότι ιδιαιτερότητες υπάρχουν αυτή την περίοδο, με παρούσα βέβαια την καπιταλιστική κρίση και την όξυνση των αντιθέσεων.

Είναι χαρακτηριστικό ότι οι κοντινές χώρες όπως η Βολιβία και το Εκουαδόρ έχουν αρνηθεί να προσχωρήσουν στη Συμφωνία. Ήδη οι Ηνωμένες Πολιτείες της Αμερικής έχουν συνάψει Συμφωνία Ελεύθερου Εμπορίου με το Περού χρησιμοποιώντας δε ως πρόσχημα την καταπολέμηση της παραγωγής και εμπορίας ναρκωτικών, καθώς και την εδραίωση της δημοκρατίας. Τι επιτυγχάνουν με αυτή τη Συμφωνία οι Ηνωμένες Πολιτείες της Αμερικής; Κλιμακώνουν την πολιτική παρέμβαση με στόχο το τσάκισμα του λαϊκού κινήματος και υπάρχουν πάρα πολλές εξελίξεις που τεκμηριώνουν αυτή τη θέση.

Τώρα για την εργατική τάξη, για τα λαϊκά στρώματα του Περού και της Κολομβίας. Αυτή η Συμφωνία δεν προοιωνίζει τίποτε καλό. Αντίθετα, θα σημάνει επιτάχυνση των καπιταλιστικών αναδιαρθρώσεων, απεριόριστη δράση των πολυεθνικών της Ευρωπαϊκής Ένωσης, καταλήστευση του φυσικού και πνευματικού πλούτου, καταστροφή της βιομηχανικής και αγροτικής παραγωγής και τέλος γονάτισμα των εργαζομένων και της φτωχής αγροτιάς. Είναι ένα μοντέλο γνωστό. Το έχουμε δει να επαναλαμβάνεται στην περιοχή αρκετές φορές.

Μη ομολογούμενος στόχος όλων αυτών είναι το τσάκισμα των κατακτήσεων και των λαϊκών δικαιωμάτων. Ταυτόχρονα, θα υπάρξει περαιτέρω ενίσχυση των επεμβάσεων της Ευρωπαϊκής Ένωσης στο πολιτικό σύστημα και δράσεις χειραγώγησης, μέσω πολιτικών κομμάτων, Μ.Κ.Ο. και εργοδοτικού συνδικαλισμού.

Η Ευρωπαϊκή Ένωση είναι αυτή η οποία έχει χαρακτηρίσει το μαζικό λαϊκό κίνημα FARC έστω και αν αυτή τη στιγμή βρίσκεται σε μία φάση αποστρατείας, ας χρησιμοποιήσω αυτή τον όρο, ως τρομοκρατική οργάνωση. Αυτή είναι που αγνοεί επιδεικτικά τις συνεχιζόμενες μαζικές δολοφονίες συνδικαλιστών και κομμουνιστών, με ευθύνη της Κυβέρνησης της Κολομβίας. Αυτή στήριξε και στηρίζει τα αντιδραστικά καθεστώτα.

Για το Κομμουνιστικό Κόμμα Ελλάδας. Το αδυνάτισμα του Ευρωενωσιακού ιμπεριαλιστικού κέντρου και η πάλη για την αποδέσμευση από την Ευρωπαϊκή Ένωση είναι έμπρακτη διεθνιστική αλληλεγγύη στην πάλη της εργατικής τάξης και των λαών για μια ανάπτυξη χωρίς μονοπώλια και εκμεταλλευτές.

Με την προσχώρηση της αστικής τάξης μιας ακόμη καπιταλιστικής χώρας, της Λατινικής Αμερικής, του Ισημερινού σε μια λεόντεια για τα μονοπώλια Συμφωνία. Ενισχύει επιπλέον το τσάκισμα των μικρών αγροτών των χωρών αυτών και πρώτα και κύρια των ιθαγενών πληθυσμών τους, των αυτοαπασχολούμενων και των μικροεπαγγελματιών.

Τέλος, δημιουργεί πραγματικούς όρους διείσδυσης των ευρωπαϊκών ομίλων σε αντιπαράθεση με τα ανταγωνιστικά τους μονοπώλια, που δραστηριοποιούνται στην περιοχή αυτή της Λατινικής Αμερικής, δηλαδή των Ηνωμένων Πολιτειών της Αμερικής, της Κίνας και της Ρωσίας. Το Κ.Κ.Ε. καταψηφίζει και αυτή τη συμφωνία. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμεπολύ τον κύριο Παπαναστάση και συνεχίζουμε με τον Ειδικό Αγορητή του κόμματος Ελληνική Λύση, τον συνάδελφο, κύριο Αντώνη Μυλωνάκη. Παρακαλώ κύριε Μυλωνάκη, για 10 λεπτά ο λόγος σε εσάς.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Κυρίες και κύριοι συνάδελφοι και εμείς με τη σειρά μας σαν Ελληνική Λύση και εγώ προσωπικά, σαν πρώην συνάδελφος των 2 παιδιών, τα οποία, το ένα έχει χάσει τη ζωή του σίγουρα, το άλλο αγνοείται ακόμα και μιλάω για τους 2, τον Υποσμηναγό τον Μιχάλη Τουρούτσικα και τον Σμηναγό Στάθη Τσιτλακίδη, πάνω στην εκτέλεση του καθήκοντος, εκφράζουμε τα τη θλίψη μας τη μεγάλη, για τον μεν Υποσμηναγό τα ειλικρινή συλλυπητήριά μας προς την οικογένειά του τους οικείους του και για δε τον Σμηναγό την αγωνία μας να δούμε πότε θα μπορέσουμε να τον βρούμε.

Αυτό, το οποίο πρέπει να μην ξεχνάμε επίσης, είναι ότι σήμερα συμπληρώνονται 27 χρόνια από τις 31/01/1996, από την μαύρη μέρα που χάθηκαν και εκεί 3 πιλότοι μας, ο Χριστόδουλος Καραθανάσης, ο Παναγιώτης Βλαχάκος και ο Έκτορας Γιαλοψός, σε συνθήκες δύσκολες. Η αλήθεια είναι ότι πρέπει αφενός να τιμούμε τη μνήμη τους σαν ήρωες, σαν αθάνατοι, από την άλλη να μην ξεχνάμε αυτά τα παιδιά. Σε λίγη ώρα, κύριε Πρόεδρε, θα έχουμε το νομοσχέδιο για μέριμνα του στρατιωτικού προσωπικού των Ενόπλων Δυνάμεων. Εκεί θα δούμε πόσο πολύ η Κυβέρνηση εκτιμά την προσπάθεια αυτών των ανθρώπων, πόσο δεν τους κοροϊδεύει, πόσο δεν τους απαξιώνει. Για αυτό δεν χρειάζεται μόνο να λυπόμαστε σε τέτοια τραγικά συμβάντα, να προσπαθούμε πάντα τους ανθρώπους αυτούς να τους έχουμε στην κατηγορία, εκεί που αξίζουν.

Για το νομοσχέδιο τώρα. Με το προτεινόμενο σχέδιο νόμου κυρώνεται το πρωτόκολλο, το οποίο υπογράφηκε στις Βρυξέλλες στις 11/11/2016 σχετικά με την προσχώρηση του Ισημερινού στη συμφωνία εμπορίου μεταξύ της Ευρωπαϊκής Ένωσης και των κρατών μελών της αφενός και της Κολομβίας και Περού αφετέρου, η οποία υπογράφηκε στις Βρυξέλλες το 2012 και κυρώθηκε με τον νόμο 4518/2018.

Με την κύρωση του πρωτοκόλλου τα μέρη της συμφωνίας εμπορίου μεταξύ της Ευρωπαϊκής Ένωσης και των κρατών μελών της αφενός και της Κολομβίας και του Περού αφετέρου αποδέχονται την προσχώρηση της Δημοκρατίας του Ισημερινού στην ως άνω συμφωνία. Η χώρα μας ούτως ή άλλως έχει κυρώσει με νόμο την ήδη υπάρχουσα συμφωνία και τώρα καλείται στα πλαίσια της συμβατικής υποχρέωσης σε ευρωπαϊκό κοινοτικό επίπεδο να ακυρώσει και την τροποποίηση αυτής, με την οποία προσχωρεί και ο Ισημερινός.

Παρουσιάζει μια ιδιομορφία ξέρετε, κύριοι συνάδελφοι, αυτή η συμφωνία, καθώς οι διατάξεις της εφαρμόζονται στις διμερείς εμπορικές και οικονομικές σχέσεις μεταξύ κάθε μέρους της υπογράφουσας χώρας των Άνδεων και κράτους μέλους της Ευρωπαϊκής Ένωσης αλλά στις εμπορικές και οικονομικές σχέσεις, μεταξύ των ίδιων αυτών χωρών, δεν υπάρχει αυτή η συμφωνία. Σίγουρα με την παρούσα τροποποίηση ενισχύεται η εταιρική σχέση με την προσχώρηση του Ισημερινού και τη συμφωνία εμπορίου της Ευρωπαϊκής Ένωσης με το Περού και την Κολομβία, αλλά όπως έχουμε τονίσει και σε αντίστοιχες άλλες συμφωνίες, οι συνέπειες ή ο αντίκτυπος της συμφωνίας αν θέλετε για την Ελλάδα και το κέρδος είναι μηδαμινό και ο λόγος είναι πολύ απλός. Δεν υπάρχει κατ’ αρχάς μεγάλη εμπορική δραστηριότητα της χώρας μας με τις χώρες της εταιρικής αυτής σχέσης. Αυτή ίσως αφορά άλλα κράτη της Ευρωπαϊκής Ένωσης, πρώην αποικιοκρατικές δυνάμεις της τότε εποχής που είχαν αναπτύξει εμπορικούς δρόμους προς τις χώρες της Λατινικής Αμερικής.

Πλην των διαφόρων νομοτεχνικών βελτιώσεων στα επιμέρους άρθρα της συμφωνίας και τα αντίστοιχα παραρτήματα με σκοπό την προσχώρηση του Ισημερινού, η παρούσα συμφωνία δεν φαίνεται να εμφανίζει μελανά ή ύποπτα σημεία. Μόλις εφαρμοστούν όλες οι δασμολογικές μειώσεις, όλα τα βιομηχανικά και αλιευτικά προϊόντα της Ευρωπαϊκής Ένωσης θα εξάγονται αδασμολόγητα στο Περού, την Κολομβία και τον Ισημερινό, υπό ορισμένες προϋποθέσεις και τα περισσότερα γεωργικά προϊόντα της Ευρωπαϊκής Ένωσης θα εξάγονται επίσης αδασμολόγητα. Ένας κατάλογος ωστόσο ευαίσθητων προϊόντων εξαιρείται από την απελευθέρωση αυτή, ενώ άλλα υπόκεινται σε δασμολογικές ποσοστώσεις.

Σαν Ελληνική Λύση είμαστε ιδιαίτερα ευαίσθητοι και το γνωρίζετε αυτό, σε θέματα της γεωργίας, κτηνοτροφίας, αλιείας και των υπόλοιπων εκφάνσεων του πρωτογενούς τομέα. Γι’ αυτό θα θέλαμε να επισημάνουμε για άλλη μια φορά, κυρίες και κύριοι συνάδελφοι και να ρωτήσουμε τον κύριο Υπουργό, μετά τις συμφωνίες που είχαμε κάνει για παράδειγμα με την Ιταλία με την οριοθέτηση της αποκλειστικής οικονομικής ζώνης, που είχαμε δει τότε τις διατάξεις περί δικαιώματος Ιταλών αλιέων να ψαρεύουν σε ελληνικά ύδατα και να πωλούν το ελληνικό ψάρι για ιταλικό, πόσους τόνους αλιεύματος εξάγει η χώρα μας προς αυτές τις χώρες και πόσα χρήματα χάνονται για το δημόσιο από τη μη δασμολόγηση τους, σύμφωνα με αυτές διατάξεις; Είναι κάτι το οποίο πρέπει να το δούμε. Υπάρχει μια μελέτη πόσα έσοδα χάνει η χώρα μας από τις διατάξεις της παρούσας συμφωνίας από δασμούς και τα τέλη.

Στο άρθρο 7 ορίζεται το κείμενο του παραρτήματος 7 του παρόντος πρωτοκόλλου σχετικά με τη λήψη δασμολογικών μέτρων διασφάλισης για τη γεωργία, εκ μέρους του Ισημερινού, προστίθεται ως τμήμα γ΄ στο παράρτημα 4 της συμφωνίας. Τα προϊόντα που μνημονεύονται στο παράρτημα αυτό μπορεί να μην αφορούν σε μεγάλο βαθμό την Ελλάδα, καθώς σχετίζεται με προϊόντα τα οποία η χώρα μας δεν παράγει σε μεγάλες ποσότητες και δεν εξάγει, για παράδειγμα κρεμμύδια, περουβιανά φασόλια, φασόλια Λίμας και λοιπά, αλλά εδώ η Κυβέρνηση θα έπρεπε να ζητήσει, κατά την άποψή μας και την εξαίρεση δικών μας προϊόντων, τα οποία παράγουμε εμείς δηλαδή, όπως τα γαλακτοκομικά είδη, το ελαιόλαδο, τα εσπεριδοειδή και άλλα τέτοια προϊόντα. Με αυτό θέλω να σας τονίσω ότι ακόμα και σε μια τέτοια τυπική κύρωση μιας συμφωνίας μεταξύ της Ευρωπαϊκής Ένωσης και τρίτων χωρών το αρμόδιο υπουργείο θα μπορούσε κάθε φορά να ζητά την προστασία και την προώθηση των δικών μας προϊόντων είτε μέσω δασμολογικών ελαφρύνσεων είτε μέσω φορολογικών εξαιρέσεων είτε μέσω διαφημιστικών εκστρατειών με σκοπό την ενίσχυση των εξαγωγών μας αυτό κύριε υπουργέ για άλλη μια φορά δεν το βλέπουμε.

Επίσης, θα ήθελα να τονίσω ότι όπως φαίνεται και στο άρθρο 21, η παρούσα συμφωνία δεν αφορά μόνο εμπορεύματα, αλλά ταυτόχρονα και υπηρεσίες της κυβέρνησης των χωρών της Λατινικής Αμερικής και πλέον και του Ισημερινού. Όπως είναι γνωστό η υπάρχουσα συμφωνία έχει απελευθερώσει τις κινήσεις κεφαλαίων, το οποίο όμως είναι ένα θέμα που πρέπει να το δούμε, λόγω της κατάστασης σε πολλά μέρη της Λατινικής Αμερικής. Η διαφθορά σε κράτη της Λατινικής Αμερικής, λόγω της οικονομικής ανέχειας, είναι ιδιαιτέρως αυξημένη. Πολλές φορές έχουμε δει μέσω του διεθνούς Τύπου ότι τα καρτέλ ναρκωτικών ενισχύουν και προωθούν συγκεκριμένα πολιτικά συμφέροντα ή ακόμα και χειραγωγούν ολόκληρο το πολιτικό σύστημα, έτσι ώστε να δρουν ανενόχλητα. Αυτό λοιπόν πρέπει να το δούμε.

Στα συμπεράσματα τώρα, τα οποία μπορούμε να πούμε εν κατακλείδι και τα υπόλοιπα βεβαίως θα μιλήσουμε και αύριο στην Ολομέλεια, η Ελλάδα, η πατρίδα μας, αφενός υποχρεούται να κυρώσει την παρούσα συμφωνία στα πλαίσια των κοινοτικών της υποχρεώσεων, χωρίς ωστόσο η συμφωνία αυτή να δείχνει ικανή να δημιουργήσει, κύριε Υπουργέ, ουσιαστικές συμβατικές υποχρεώσεις με τις 2 χώρες της Λατινικής Αμερικής από τη μία και αφετέρου η Κυβέρνηση και το ξαναλέω πάρα πολλές φορές -θα το λέμε συνέχεια- οφείλει με κάθε ευκαιρία να διασφαλίζει τα ελληνικά συμφέροντα, τις ελληνικές εξαγωγές και τα ελληνικά προϊόντα. Την απόφαση μας θα την πούμε αύριο στην Ολομέλεια, κύριε Πρόεδρε. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Δούνια Παναγιώτα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρούλης Γεώργιος, Παπαναστάσης Νικόλαος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επιφυλάσσεστε δηλαδή, για αύριο. Ωραία, κύριε Μυλωνάκη.

Κλείνουμε τον κύκλο των Εισηγητών και των Αγορητών με τον Ειδικό Αγορητή του κόμματος Μέρα25 τον κύριο Κλέωνα Γρηγοριάδη. Κύριε Γρηγοριάδη, έχετε τον λόγο για 10 λεπτά.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ 25)**: Αγαπητέ, κύριε Πρόεδρε, σας ευχαριστώ που μου δώσατε το λόγο και να μην σας κουράζω και εγώ με το πότε υπογράφηκαν και πότε κυρώθηκαν αυτές οι Συμφωνίες, τα είπαν και οι προλαλήσαντες.

Οι συμφωνίες αυτού του είδους έχουν μεγάλη προϊστορία. Η ιδέα για μια σειρά διμερών συμφωνιών ελεύθερου εμπορίου μεταξύ ευρωπαϊκής ένωσης και τρίτων κρατών αναπτύσσεται, ήδη, από τα μέσα της δεκαετίας του 2000. Για παράδειγμα, οι διαπραγματεύσεις για την TTIP έχουν ξεκινήσει το 2013 σε καθεστώς μάλιστα πλήρους μυστικότητας. Ακόμα – σημειώστε το αυτό - και οι κυβερνήσεις των κρατών - μελών δεν έχουν πρόσβαση στα στοιχεία της διαπραγμάτευσης μεταξύ της Ομοσπονδιακής Κυβέρνησης των Ηνωμένων Πολιτειών της Αμερικής και της Ευρωπαϊκής Επιτροπής.

Οι Συμφωνίες Ελεύθερου Εμπορίου αποτελούν εδώ και 20 χρόνια στρατηγική επιλογή των ισχυρών οικονομιών του κόσμου που προωθούν τη νεοφιλελεύθερη παγκοσμιοποίηση. Αρχικά αυτός ο στόχος προωθήθηκε με τις προσπάθειες απελευθέρωσης του διεθνούς εμπορίου σε παγκόσμιο επίπεδο και πραγματώθηκε με την ίδρυση το 1995 του Παγκόσμιου Οργανισμού Εμπορίου. Στόχος ήταν μια παγκόσμια συμφωνία απελευθέρωσης του εμπορίου. Μια τέτοια συμφωνία, όμως, ποτέ δεν στάθηκε εφικτό να γίνει πραγματικότητα λόγω των αντιδράσεων της παγκόσμιας κοινωνίας μέσα από το κίνημα της αντι παγκοσμιοποίησης, αλλά, κυρίως, λόγω της διαφωνίας των αναπτυσσόμενων χωρών.

Στη συνέχεια οδηγηθήκαμε έτσι σε μια σειρά από διμερείς ή θεματικές συμφωνίες. Ως θεματικές συμφωνίες έχουμε τα παραδείγματα της TISI ή επίσης της ACTA, όπου πνευματικά δικαιώματα αφορά η δεύτερη, υπηρεσίες ETISI.

Εξάλλου, η Ευρωπαϊκή Ένωση έχει συνάψει μια σειρά τέτοιες συμφωνίες με αναπτυσσόμενες χώρες, παραδείγματος χάρη τη Λατινική Αμερική χωρίς να υπάρξουν αντιδράσεις και χωρίς ποτέ να ακούσουμε κάτι για αυτές.

Για ποιο λόγο, κύριε Πρόεδρε;

Για ποιο λόγο, κυρίες και κύριοι Βουλευτές;

Γιατί απλούστατα οδηγούσαν στην απορρύθμιση των αγορών των αναπτυσσόμενων οικονομιών και όχι της οικονομίας της Ευρωπαϊκής Ένωσης. Δηλαδή, επειδή δεν την πατάγαμε εμείς, αλλά την πατάγανε οι αναπτυσσόμενες αυτές χώρες.

Με αυτή τη διαδικασία ό,τι δεν στάθηκε εφικτό να γίνει με τον Π.Ο.Ε. γίνεται προσπάθεια τώρα να επιτευχθεί σε διμερές επίπεδο με Συμφωνίες, όπως οι προαναφερθείσες της ΤΤΙP ή της SITA ή και σαν συμφωνίες αυτές οι οποίες συζητάμε σήμερα.

Δεν πρόκειται, όμως, και αυτό είναι σημαντικό τόσο για εμπορικές συμφωνίες που έχουν στόχο τη μείωση των δασμών οι οποίοι δασμοί, κύριε Πρόεδρε, είναι εξάλλου πάρα πολύ χαμηλοί.

Πρόκειται στην πραγματικότητα και θέλουμε να είμαστε σαφείς ως ΜέΡΑ 25 για ένα οικονομικό σύνταγμα, για αυτό πρόκειται. Πρόκειται, δηλαδή, για ένα πολιτικό πρόγραμμα με στόχο τη μεταφορά εξουσίας από την κοινωνία στο κεφάλαιο.

Ως προς το διαδικαστικό, οι έντονες αντιδράσεις για τις διακλαδικές συμφωνίες με οι Ηνωμένες Πολιτείες Αμερικής και Καναδά οδήγησαν την Κομισιόν να προωθήσει ένα μεικτό σύστημα συμφωνιών, διαχωρίζοντας τις συμφωνίες ελεύθερου εμπορίου από τις επενδυτικές συμφωνίες. Οι δεύτερες, μόνο, πλέον μπορούν να επικυρώνονται από τα Εθνικά Συμβούλια, ακριβώς επειδή θα είναι αυτές που θα καταστρατηγούν περισσότερο τη νομιμότητα των κρατών προς όφελος των επενδυτών. Βέβαια, δημοσίως οι οπαδοί των συμφωνιών τις προσδιορίζουν ως ένα ρυθμιστικό πλαίσιο για να περιοριστούν οι απορρυθμίσεις της αγοράς δήθεν.

Στην πραγματικότητα, όμως, συμβαίνει, κύριε Πρόεδρε, κυρίες και κύριοι Βουλευτές, το ακριβώς αντίθετο. Καταρχάς περιορίζονται περιβαλλοντικά, εργασιακά και δημοκρατικά κεκτημένα δεκαετιών των ευρωπαϊκών κοινωνιών μας, αφού εξομοιώνονται αυτές οι κοινωνίες με τις αντίστοιχες, κατά πολύ χαμηλότερες, υποδεέστερες προδιαγραφές των Ηνωμένων Πολιτειών, της Κίνας και του Βιετνάμ.

Εκτός των άλλων, τα οφέλη αυτής της συμφωνίας βασίζονται εν πολλοίς σε αμφιλεγόμενες και παραπλανητικές στατιστικές αναλύσεις. Θέλετε ένα παράδειγμα;

Οι συμφωνίες αυτές και όσοι τις υποστηρίζουν αναφέρονται συστηματικά σε αύξηση θέσεων και λένε ότι θα δημιουργήσουν θέσεις εργασίας και φυσικά συνεπακόλουθα και εσόδων, ισχυρισμός, όμως, ο οποίος έχει αποδομηθεί κάτ.΄ αρχήν και καταρριφθεί στη συνέχεια, αποδομηθεί από το κίνημα και καταρριφθεί από τις ίδιες τις κυβερνήσεις, όπως για παράδειγμα στην περίπτωση της προαναφερθείσας TTIP η οποία διαφημιζόταν ότι θα αυξήσει θέσεις εργασίας, τα γνωστά, όπως ξέρετε εδώ στο Ελληνικό κτλ. 75.000 θέσεις εργασίας και πράσινα άλογα.

Έτσι, λοιπόν, διαφημιζόταν η TTIP ότι θα αυξήσει θέσεις εργασίας, υπάρχουν, όμως, σήμερα εκτιμήσεις ότι τελικά θα οδηγήσει σε απώλεια ενός εκατομμυρίου θέσεων εργασίας διατλαντικά. Για την ακρίβεια 680 χιλιάδων θέσεων εργασίας που θα χαθούν στη δική μας την Ευρωπαϊκή Ένωση και 300 χιλιάδων θέσεων εργασίας που θα χαθούν στις Ηνωμένες Πολιτείες Αμερικής, θέσεις μάλιστα οι οποίες θα χαθούν, κύριε Πρόεδρε, από μικρές και μεσαίες επιχειρήσεις και ποιοτικές και μικρές γεωργικές εκμεταλλεύσεις και τέτοια συναφή αντικείμενα, που τις έχουμε ανάγκη αυτές τις θέσεις εργασίας και αυτές τις εργασίες συνολικά έχουμε ανάγκη.

Οι πολιτικές αυτές περιορίζουν, κύριε Πρόεδρε, κυρίες και κύριοι συνάδελφοι, τη δυνατότητα να θεσπίζονται ευνοϊκές ρυθμίσεις για τοπικούς παραγωγούς για λόγους αθέμιτου ανταγωνισμού ερχόμενες σε ευθεία αντίθεση με ευρωπαϊκές και διεθνείς πολιτικές για τοπικοποίηση - με συγχωρείτε για την αδόκιμη έκφραση, δεν μπορούσα να βρω άλλη - για εντατικοποίηση των τοπικών παραγωγών.

Για ποιο λόγο;

Για λόγους βιωσιμότητας και διατροφικής ασφάλειας, κύριε Πρόεδρε, κάτι το οποίο θα πρέπει να μας βάλει σε σκέψεις, ιδιαίτερα σήμερα που βιώνουμε τόσο τις επιπτώσεις της πανδημίας του Covid - 19 όσο και τον απαράδεκτο αιματηρό όσο και άδικο Ρώσο ουκρανικό πόλεμο. Βλέπουμε ότι κινδυνεύουμε να μείνουμε χωρίς σιτάρι, γιατί το παράγει η Ουκρανία.

Επίσης, οι υποστηρικτές των συμφωνιών δεν διστάζουν και αυτό είναι ακραίο, κατά τη γνώμη μας ως ΜέΡΑ25, να παρουσιάσουν σαν ένα από τα πλεονεκτήματα των συμφωνιών δήθεν το γεγονός ότι οι εγχώριες επιχειρήσεις θα μπορούν να ανοιχθούν επί ίσης όροις σε δραστηριότητες, όπως δημόσιες συμβάσεις με Οργανισμούς Τοπικής Αυτοδιοίκησης σε τρίτες χώρες, όπως αναφέρεται σε παλαιότερο έγγραφο του Υπουργείου Ανάπτυξης για τα οφέλη της κύρωσης της συμφωνίας CITA.

Στην πραγματικότητα, όμως, κύριε Πρόεδρε, κυρίες και κύριοι συνάδελφοι, το ακριβώς αντίθετο θα γίνει, όπως ξέρουμε από τις προηγούμενες συμφωνίες, και θα έχει σκληρές επιπτώσεις στις ελληνικές - όχι όλες - τις μικρές και τις μεσαίες επιχειρήσεις, δηλαδή, το 85% των επιχειρήσεων στην Ελλάδα. Δεν πειράζει, τις τεράστιες τις ευνοεί, συμφωνούμε, αλλά δεν θέλουμε να ευνοηθούν οι τεράστιες. Θέλουμε να επιβιώσει το 85% των μικρομεσαίων που αποτελούν τη ραχοκοκαλιά της εργασίας στην Ελλάδα και βεβαίως εγγυώνται τη βιωσιμότητα του ασφαλιστικού μας συστήματος. Δεν θα πάρουμε συντάξεις με τις συμφωνίες σαν αυτές, όταν εξαφανιστεί το 85% της επιχειρηματικής δραστηριότητας στην Ελλάδα για να τα κάνουν όλα οι δέκα γνωστές οικογένειες.

Αυτό λένε.

Ιδιαίτερα αρνητικές θα είναι όμως οι επιπτώσεις στο περιβάλλον και στη διατροφική ασφάλεια. Κατ΄ αρχήν, προβλέπεται αύξηση μεταφοράς προϊόντων και ταυτόχρονη αύξηση φυσική συνεπακόλουθη των αερίων του θερμοκηπίου από την αύξηση της κατανάλωσης ορυκτών καυσίμων σε αντίθεση με τις δεσμεύσεις για μείωση των εκπομπών που έχουν, ήδη, αναλάβει οι χώρες που συνάπτουν τη συγκεκριμένη συμφωνία. Δηλαδή, πισωγύρισμα. Έχουμε αναλάβει δεσμεύσεις τις οποίες θα τις αφήσουμε να πάνε από εκεί που ήρθαν.

Συνοψίζουμε έξι βασικούς λόγους, εν κατακλείδι, για τους οποίους είμαστε αντίθετοι σε εμπορικές και επενδυτικές συμφωνίες αυτού του είδους.

Πρώτον, κύριε Πρόεδρε, κυρίες και κύριοι συνάδελφοι, γιατί η οικονομική παγκοσμιοποίηση εξυπηρετεί κυρίως τα συμφέροντα των πολυεθνικών εταιρειών σε βάρος των μικρομεσαίων επιχειρήσεων. Ο πλούτος συσσωρεύεται διεθνώς στις πιο μεγάλες επιχειρήσεις και εκτιμάται ότι μόνο μέσα στο 2017, σε ένα χρόνο, οι πιο πλούσιοι άνθρωποι στον κόσμο αύξησαν τα κέρδη τους κατά 27%.. Καταλαβαίνετε γιατί ποσά μιλάμε; Για τρισεκατομμύρια.

Δεύτερον, γιατί οι συμφωνίες αυτές οδηγούν σε αποβιομηχανοποίηση πολλών χωρών από τη μια στιγμή στην άλλη χωρίς καν την βιομηχανία και την παραγωγή τους, καθώς οι πολυεθνικές επιχειρήσεις κατευθύνονται σε χώρες, όπου τύχει, με φτηνή και ανασφάλιστη εργασία και έτσι εξαφανίζεται ο βιομηχανικός ιστός αποχώρησης που έχουν βιομηχανική παράδοση.

Τρίτον, επιβαρύνουν σημαντικά το περιβάλλον και το κλίμα, γιατί οι συμφωνίες οδηγούν στην αύξηση της ποσότητας των εμπορευμάτων που μεταφέρονται σε μεγάλες αποστάσεις από τη μία χώρα στην άλλη αυξάνοντας μοιραία, ταυτοχρόνως, την κατανάλωση καυσίμων στις μεταφορές για να μεταφερθούν.

Τέταρτον, αποδυναμώνουν τις τοπικές οικονομίες κάτι που είναι αντίθετο στη λογική της βιωσιμότητας. Το ΜέΡΑ 25 πιστεύει ότι όσο οι τοπικές οικονομίες στηρίζουν τη βιοποικιλότητα, δηλαδή, την παραγωγή πολλών αγαθών με μια σχετική αυτάρκεια οι αυξάνουν ταυτοχρόνως με αυτόν τον τρόπο την αντοχή τους στις παγκόσμιες κρίσεις που εμφανίζονται συχνά στην καπιταλιστική οικονομία, όπως βλέπουμε τα τελευταία χρόνια δραματικά συχνά, όπου κάθε έξι μήνες έχουμε και μια κρίση, κάποιου είδους κρίση.

Πέμπτο , οι συμφωνίες αυτές ευνοούν τη λογική της μονοκαλλιέργειας. Έχουμε καεί στην Ελλάδα, κύριε Πρόεδρε, κυρίες και κύριοι συνάδελφοι, από την μονοκαλλιέργεια. Η μεγαλύτερη μονοκαλλιέργεια στην Ελλάδα είναι ο τουρισμός μας. Ιδιαίτερα τα νησιά μας δεν παράγουν τίποτε και είναι άμεσα εξαρτημένα από τον τουρισμό. Τα είδαμε.

Πριν από τρία χρόνια που έκλεισε ο τουρισμός είδαμε την πανωλεθρία, από 26 δις μισό, κάτι που τα καθιστά ευάλωτα, λοιπόν, εάν κάποια στιγμή υπάρξει τουριστική κρίση στην ευρύτερη περιοχή, όπως το ζήσαμε πολύ πρόσφατα να συμβαίνει.

Η μονόπλευρη ανάπτυξη των τοπικών οικονομιών είναι αντίθετη με την λογική της αυτάρκειας - αυτά δεν πάνε μαζί - που θα εξασφαλίσει την επιβίωση και την ασφάλεια για τις επόμενες γενιές μας και το περιβάλλον μας.

Έκτο, αφαιρούν το δικαίωμα από τις κοινωνίες οι συμφωνίες αυτές να νομοθετούν στο μέλλον και αυτό είναι πολύ σημαντικό και προσέξτε όσοι συνάδελφοι σκοπεύετε να τις ψηφίσετε. Αφαιρούν το δικαίωμα να νομοθετούν στο μέλλον με αυστηρότερα περιβαλλοντικά και εργατικά κλπ. πρότυπα, καθώς κάτι τέτοιο μπορεί να τις οδηγήσει σε οικονομικές κυρώσεις. Έχουν αναλάβει, δηλαδή, δέσμευση ότι θα δεχτούν οικονομικές κυρώσεις, εάν αργότερα ζητήσουν αυστηρά περιβαλλοντικά πρωτόκολλα.

Για όλους αυτούς τους λόγους, αγαπητέ κύριε Πρόεδρε, το ΜέΡΑ 25 καταψηφίζει την κύρωση της Συμφωνίας με το σχέδιο νόμου του Υπουργείου Εξωτερικών.

Ευχαριστώ πολύ που με ακούσατε.

Καταψηφίζουμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον συνάδελφο τον κύριο Γρηγοριάδη.

Ολοκληρώσαμε τον κύκλο των εισηγήσεων.

Θα παρακαλέσω πριν πάρετε τον λόγο, κύριε Υπουργέ, ζήτησε το λόγο ο κ. Κατρούγκαλος. Να ακούσουμε και τον κύριο Κατρούγκαλο και συνολικά να τοποθετηθείτε.

Παρακαλώ, κύριε συνάδελφε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, κύριε Πρόεδρε. Να πω και εγώ, όπως είπαν και άλλοι συνάδελφοι, ότι η σκέψη μας πηγαίνει πράγματι, αυτήν τη στιγμή, στον χαμένο πιλότο της Πολεμικής Αεροπορίας. Και ευχόμαστε, όσο και να δυσκολεύουν και να γίνονται οι συνθήκες πιο δύσκολες, να βρεθεί σώος ο δεύτερος πιλότος.

Από σύμπτωση, όπως είπε και ο προηγούμενος συνάδελφος, είχα και εγώ την τύχη να είναι στενός φίλος και να μένω στον ίδιο όροφο με τον Τάκη Βλαχάκο, έναν από τους τρεις δικούς μας ανθρώπους που πέσανε στα Ίμια. Άρα, πέρα από το κοινό μας ενδιαφέρον, την κοινή μας αλληλεγγύη και προφανώς υποστήριξη σε αυτό που κάνουν οι πιλότοι μας, έχω και προσωπικούς λόγους να αναφερθώ σε αυτό.

Επίσης, σε ότι αφορά το νομοσχέδιο και την κύρωση, να πω ότι έχω επισκεφθεί και τις τρεις αυτές χώρες, όταν είχα το χαρτοφυλάκιο του κυρίου Βαρβιτσιώτη, της οικονομικής διπλωματίας, γιατί θεωρώ ότι η χώρα μας πρέπει να είναι παρούσα στη Νότια Αμερική, όπως και στην Αφρική, όπου ας πούμε ότι η Τουρκία έχει μια πολύ δυναμική παρουσία. Ενώ, εμείς και λόγω των προβλημάτων της κρίσης και επειδή θεωρούσαμε, μέχρι πρότινος, ότι ήταν μακριά, δεν προσπαθούσαμε να καλλιεργήσουμε τη δική μας επιρροή.

Και επειδή πρέπει να είναι κανείς δίκαιος, όταν μιλάει για τα θέματα εξωτερικής πολιτικής, παρακολουθώ τα ταξίδια του κυρίου Δένδια - στην Αφρική κυρίως και στη Νότια Αμερική. Θεωρώ ότι, σε αυτό το θέμα, έχουμε μια συνέχεια στα ζητήματα της εξωτερικής πολιτικής, παρά τη σοβαρή και έντονη κριτική, που -όπως ξέρετε- έχουμε απευθυνθεί σε άλλες πλευρές της εξωτερικής πολιτικής της Κυβέρνησης.

Δεν πήρα, όμως, το λόγο για να σας πω ούτε για την προσωπική μου στάση απέναντι στο χαμό του πιλότου μας –διότι θεωρώ ότι όλοι τη συμμεριζόμαστε- ούτε για να υπενθυμίσω ότι ήμουν εκεί –εννοώ σε αυτές τις 3 χώρες. Αυτά είναι δευτερεύοντα πράγματα.

Πήρα το λόγο, κυρίως για να τοποθετηθώ απέναντι σε αυτά που άκουσα για την τοποθέτηση της Εκπροσώπου μας για το θέμα της κυβερνητικής συνεργασίας, μετά τις εκλογές. Θα αναφερθώ, λοιπόν, σε αυτό το ζήτημα σε τρία στάδια:

Το πρώτο είναι να θυμίσω τι έλεγαν οι ίδιοι οι εκπρόσωποι του ΠΑΣΟΚ-ΚΙΝΑΛ, με τους οποίους πράγματι πιστεύουμε ότι θα μπορούσαμε να είμαστε μαζί σε μια προοδευτική δημοκρατική κυβέρνηση.

Δεύτερο, να θυμίσω γιατί και ποια ήταν η δική μας στάση στο ζήτημα αυτό.

Και, τρίτον, πώς ερμηνεύω εγώ επιθέσεις, που πράγματι δεχόμαστε με αφορμή τα διαμειφθέντα.

Σας διαβάζω, λοιπόν, επί λέξει -τα αλίευσα από το ίντερνετ, όσο καιρό προετοίμαζα αυτήν την απάντηση- όσα είχε δηλώσει ο κύριος Ανδρουλάκης σε συνέντευξη στον κύριο Τσίμα, στο ραδιοφωνικό σταθμό ΣΚΑΪ, στις 31 Αυγούστου του 2021: «Δεν περίμενα ποτέ ότι θα είχε στηθεί μια τέτοια πλεκτάνη από την ελληνική Κυβέρνηση. Δεν ήθελε η ΕΥΠ μόνο να ακούει, ήθελε να καταγράφει κιόλας. Δεν ήθελαν να παρακολουθούν μόνο τι λέω, όταν μιλάω με τον Τσίμα, ήθελαν να καταγράφουν και την προσωπική μου ζωή. Αυτό ξέρετε πως λέγεται; Απόπειρα παγίδευσης για εκβιασμό». Δεν είναι τυχαία αυτά που δήλωσε ο κ. Ανδρουλάκης. Είχε προηγηθεί μια απαράδεκτη δήλωση του Υπεύθυνου του Γραφείου Τύπου της Νέας Δημοκρατίας κυρίου Ρωμανού, στις 6 Αυγούστου του 2022, ο οποίος είπε περίπου τα εξής: «Ότι είμαστε οι πρώτοι που θέλουμε να βγούνε αυτά τα στοιχεία και θέλουμε ο κύριος Ανδρουλάκης, επειδή πολλά από αυτά είναι ευαίσθητα και θα τα μάθει μόνον ο ίδιος, να έχει το θάρρος να τα κοινοποιήσει».

Τέλος, λίγες μέρες πριν από τη δήλωση της κυρίας Τσαπανίδου, ο κ. Γερουλάνος, μιλώντας για το ζήτημα των συνεργασιών, δήλωσε, στις 25/1/2023 -πάλι σε εισαγωγικά: «Αυτές οι συνεργασίες θα είναι προϊόν πολιτικής σύγκλισης ή προϊόν εκβιασμού;».

Η δική μας η θέση, λοιπόν, στο ζήτημα των παρακολουθήσεων, είναι προφανής. Θεωρούμε ότι, με την προσπάθεια συσκότισης και συγκάλυψης του σκανδάλου, η Κυβέρνηση δεν επιχειρεί μόνο να προστατεύσει τον Πρωθυπουργό από τις πραγματικές του ευθύνες, αλλά προσπαθεί να κρατήσει και σε ομηρία το κόμμα της Αξιωματικής Αντιπολίτευσης, με την έννοια ότι θα εξακολουθεί να επικρέμεται η κατηγορία σε βάρος του Αρχηγού του, ότι είναι ύποπτος και μάλιστα για θέματα εθνικής ασφάλειας, χωρίς ούτε το λόγο να εξηγεί, ούτε προφανώς να αναλαμβάνει την ευθύνη για το συγκεκριμένο.

Θεωρώ, δε, ότι τα όσα εξωφρενικά άκουσα, το τελευταίο διάστημα –και περί ψεκασμένων- και αυτά που άκουσα σήμερα, είναι μια προσπάθεια που δεν τη θεωρώ τίμια. Εκείνα τα στελέχη του ΠΑΣΟΚ, που θέλουν τη συνεργασία με τη Νέα Δημοκρατία, αντί να το πουν ευθέως και να υποστηρίξουν τους πολιτικούς λόγους, για τους οποίους θεωρούν ότι αυτό θα πρέπει να γίνει, χρησιμοποιούν αυτό το έμμεσο και, κατά τη γνώμη μου, υπονομευτικό του τρόπου που πρέπει να γίνεται ο δημοκρατικός διάλογος. Και, προφανώς, έχει τεθεί αυτή άποψη, στις τελευταίες εκλογές, στο ΠΑΣΟΚ, παρά την προσπάθεια της Νέας Δημοκρατίας να επέμβει -όσο μπορούσε- μέσω της παρακολούθησης Ανδρουλάκη. Φαίνεται, όμως, ότι είναι κάτι επίκαιρο.

Εγώ θέλω να πιστεύω στις δηλώσεις του ίδιου του Προέδρου του ΠΑΣΟΚ-ΚΙΝΑΛ ότι θέλει μια κυβέρνηση σοσιαλδημοκρατική. Φαντάζομαι, εξ ορισμού, αποκλείει τη Νέα Δημοκρατία, εκτός αν αυτό προσδιορίζεται και αυτή ως σοσιαλδημοκρατική. Επίσης, και την επόμενη δήλωση που λέει ότι είναι καιρός πια η Νέα Δημοκρατία να πάει στην αντιπολίτευση.

Θα ήθελα, λοιπόν, τα στελέχη του ΠΑΣΟΚ να είναι προσεκτικά. Να μην υπονομεύουν τις δηλώσεις του Αρχηγού τους, κυρίως να μην υποσκάπτουν το κλίμα στο οποίο θα πρέπει να πάμε σε εκλογές, να μην χρησιμοποιούν τοξικές εκφράσεις και, κυρίως, να είναι ειλικρινή με τον εαυτό τους. Θέλετε να πάτε με τη Νέα Δημοκρατία, αγαπητοί συνάδελφοι; Πηγαίνετε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Παρακαλώ, ολοκληρώστε, διότι αυτά τα θέματα είναι εκτός της ημερήσιας διάταξης.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Παρακαλώ, κύριε Πρόεδρε, το λόγο.

**ΔΙΟΝΥΣΙΟΣ ΧΑΤΖΗΔΑΚΗΣ:** *(Ομιλεί εκτός μικροφώνου*) Κύριε Πρόεδρε, τι είναι αυτά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τι να κάνουμε τώρα. Αναφέρθηκε ο κ. Κατρούγκαλος.

Κύριε Λοβέρδο, παρακαλώ, ένα λεπτό.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Θέλω απλώς να πω δυο λόγια. Η δική μου τοποθέτηση αφορούσε, όχι στο θέμα των συνεργασιών, αλλά στο θέμα μιας απολύτως απαράδεκτης και συκοφαντικά υπαινικτικής δήλωσης της Εκπροσώπου Τύπου του ΣΥΡΙΖΑ, που προδίδει ότι το κόμμα αυτό δεν μυαλώνεται. Ίδιες πρακτικές, που είχε πριν από χρόνια, συνεχίζει να έχει. Ούτε περί συνεργασιών εγώ μίλησα με τον α, τον β, τον γ ή τον δ. Η απάντηση του αγαπητού κυρίου συναδέλφου έχει και προβοκατόρικα χαρακτηριστικά. Γι’ αυτό και δεν νομίζω ότι πρέπει να τη σχολιάσω.

Αν για ένα λόγο πήρα το λόγο, αυτήν τη στιγμή, κύριε Πρόεδρε, είναι για να πω ακόμη μια φορά ότι πολιτικές, με εκβιασμούς στο ΠΑΣΟΚ, κανένας δεν μπορεί να κάνει.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ.

Το λόγο έχει ο κ. Υπουργός.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Ευχαριστώ, κύριε Πρόεδρε.

Καταρχάς, για τον Ελληνισμό είναι σήμερα μια ημέρα μνήμης. Και για τη χώρα μας είναι μια ημέρα μνήμης. Τιμούμε τους ήρωες των Ιμίων και επαναφέρουμε στο μυαλό μας την ανάγκη για την προάσπιση της εθνικής κυριαρχίας, τόνωσης του ηθικού των Ενόπλων Δυνάμεων και, βέβαια, αύξησης των δυνατοτήτων των Ενόπλων Δυνάμεων, κάτι το οποίο η Κυβέρνηση αυτή, επιτελώντας το εθνικό της χρέος, το κάνει.

Παράλληλα, είναι μια ημέρα θλίψης, διότι θρηνούμε τον Υποσμηναγό της Πολεμικής Αεροπορίας Μάριο-Μιχαήλ Τουρούτσικα. Και είναι μια μέρα αγωνίας, που συμπαραστεκόμαστε στην οικογένεια και τους οικείους, αλλά και στην οικογένεια της Πολεμικής Αεροπορίας, στις έρευνες που γίνονται για να ανευρεθεί ο Σμηναγός Στάθης Τσιτλακίδης. Ευχόμαστε να βρεθεί σώος και να επιστρέψει γρήγορα και στην οικογένειά του, αλλά και στα εθνικά του καθήκοντα.

Τώρα, δεν μπορώ να μην σχολιάσω τον πολιτικό διάλογο που άνοιξε και να πω τρία πράγματα. Πρώτα απ’ όλα, βλέπω ένα τεράστιο φλερτ από την πλευρά του ΣΥΡΙΖΑ, ο οποίος ξέχασε τους «σαμαροβενιζέλους», ξέχασε τους γερμανοτσολιάδες, ξέχασε το «κακό» ΠΑΣΟΚ και ο οποίος τώρα έχει αγκαλιάσει, έχει βρει μέσα στο πνεύμα της σοσιαλδημοκρατίας, την οποίαν ο ίδιος αντιμαχόταν, ως εκπρόσωπος της Αριστεράς, στην Ευρώπη. Διότι δεν αποδεχόταν τον όρο σοσιαλδημοκρατία ως τίτλο του κόμματός του. Νομίζω ότι ήταν κάτι ξεκάθαρο.

Τώρα προσπαθεί να κάνει εισπήδηση και σε άλλους πολιτικούς χώρους, οι οποίοι όμως προβλέπουν για την επιτυχία των οποιωνδήποτε εγχειρημάτων τους καταρχάς το σεβασμό στους δημοκρατικούς θεσμούς, πράγμα το οποίο δεν κάνει ο ΣΥΡΙΖΑ σήμερα, διότι με την απόφασή του να μη συμμετέχει στις ψηφοφορίες στο κοινοβούλιο, πρώτα απ’ όλα ακυρώνει την απόφαση της κυρίαρχης Βουλής, την προηγούμενη εβδομάδα που απέρριψε την πρόταση δυσπιστίας προς την κυβέρνηση. Δεύτερον, δεν υπάρχει και δεν νοείται συζήτηση κοινοβουλευτική, η οποία δεν καταλήγει σε ψηφοφορία και η μη συμμετοχή σε αυτή, ουσιαστικά γυρνά την πλάτη στους δημοκρατικούς θεσμούς, που θα έπρεπε να είναι το κυρίαρχο μέλημα της οποιασδήποτε δημοκρατικής δύναμης συμμετέχει στο κοινοβούλιο, η υποστήριξη αυτών των δημοκρατικών θεσμών. Τρίτον, ουσιαστικά με τον τρόπο με τον οποίο πολιτεύεται ο ΣΥΡΙΖΑ, προσφέρει προς τη Νέα Δημοκρατία πολύ μεγάλες υπηρεσίες. Δημιουργεί την ανάγκη στον πολίτη, για να συνεχιστεί η σταθερότητα στη χώρα και να υπάρχει ασφαλές και βέβαιο αποτέλεσμα στις κάλπες, να δώσει την αυτοδυναμία στον Κυριάκο Μητσοτάκη και όχι να πάμε σε μία λογική εκβιασμών, μισόλογων ή οποιεσδήποτε άλλες πρακτικές, που προσπάθησε και το 2014 να χρησιμοποιήσει με τους δήθεν τότε αργυρώνητους Βουλευτές, διασάλευσης της τάξης και της καθαρότητας που πρέπει να επικρατεί στις πολιτικές σχέσεις, όπως εκφράζονται μέσα στη Βουλή.

Όσον αφορά τη συμφωνία, δεν θα πω πολλά. Είναι μια συμφωνία η οποία έχει προφανή οφέλη. Όσοι αρνούνται τις εμπορικές συμφωνίες, ως τρόπο με τον οποίο η Ευρωπαϊκή Ένωση διευρύνει το πεδίο των εξαγωγών της και των εμπορικών της σχέσεων, δυστυχώς βρίσκονται σε μία λογική η οποία ξεπερνά τη δικιά μας φιλοσοφία, που πιστεύει ότι μέσα στην παγκόσμια αγορά οφείλουμε να άρουμε τα εμπόδια για την ελεύθερη διεξαγωγή του εμπορίου, το οποίο ευνοεί σε πολλές περιπτώσεις και τα δικά μας προϊόντα. Δεύτερον, κατοχυρώνουν αυτές οι συμφωνίες τα κεντρικά και πολύ σημαντικά για εμάς προϊόντα ονομασίας προέλευσης, μεταξύ των οποίων και η φέτα. Ήδη νομίζω, ότι από τη συμφωνία είχαμε μία επιτυχία, διότι κάποιος που παρήγαγε τυρί με την ονομασία φέτα στην Κολομβία αναγκάστηκε να αλλάξει τον τίτλο. Άρα, ήδη έχει προστατευθεί το προϊόν μας και σε ό,τι αφορά τα οικονομικά στοιχεία, αυτά πραγματικά δεν είναι κάτι πάρα πολύ σημαντικό για την εθνική μας οικονομία. Όμως σε ό,τι αφορά την Κολομβία, έχουμε 33 εκατομμύρια διμερές εμπόριο με 2 εκατομμύρια εξαγωγικό πλεόνασμα για τη χώρα μας, με τον Ισημερινό έχουμε 152 εκατομμύρια διμερές εμπόριο, με ελλειμματικό κατά 129 για τη χώρα μας το εμπόριο και 29 εκατομμύρια διμερές εμπόριο με το Περού, με πλεόνασμα 15 εκατομμύρια για τη χώρα μας.

Τέλος, δεν μπορώ να αναφερθώ στα ψάρια και στις ονοματοδοσίες των ψαριών, όπως είπε ο κύριος Μυλωνάκης πριν για την ελληνοιταλική συμφωνία για τη χάραξη της ΑΟΖ. Νομίζω, ότι ο στόχος αυτής της συμφωνίας δεν ήταν τα αλιευτικά δικαιώματα, αλλά ήταν να επιδείξουμε πως με σεβασμό στο διεθνές δίκαιο, η χώρα μας μπορεί να διευρύνει τις ζώνες κυριαρχίας της και αποτέλεσε και ένα παράδειγμα υλοποίησης μιας σώφρονος πολιτικής που έκανε ο Κωνσταντίνος Καραμανλής, όταν είχε χαράξει την υφαλοκρηπίδα με την Ιταλία, πριν από την καθιέρωση της ΑΟΖ ως νομικής έννοιας και περιεχομένου, το οποίο ήρθε αργότερα.

Θα ήθελα να ευχηθώ πραγματικά το τοξικό κλίμα να μην κυριαρχήσει στις πολιτικές εξελίξεις. Φοβάμαι όμως, ότι τα πολύ χαμηλά ποσοστά που συγκεντρώνει ο ΣΥΡΙΖΑ στις δημοσκοπήσεις και η εξαιρετικά χαμηλή του επίδοση στο αντιπολιτευτικό του έργο, θα τον οδηγήσουν για άλλη μια φορά σε μία τοξικότητα, την οποία όμως δεν παρακολουθεί ο ελληνικός λαός. Σας το λέω γιατί πολιτεύομαι αρκετά χρόνια και έχω γυρίσει πολλές γειτονιές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Στο σημείο αυτό ολοκληρώθηκε η συζήτηση του σχεδίου νόμου του Υπουργείου Εξωτερικών για την Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού.

Επομένως, επαναλαμβάνω τις θέσεις των κομμάτων. Η Νέα Δημοκρατία, δια του Εισηγητή της, ψηφίζει θετικά.

Η κυρία Τζάκρη, Εισηγήτρια του ΣΥΡΙΖΑ, είπε ότι δεν μετέχει ο ΣΥΡΙΖΑ στην ψηφοφορία.

Ο κ. Λοβέρδος, Ειδικός Αγορητής του ΚΙΝΑΛ, ψηφίζει θετικά.

Ο κ. Παπαναστάσης, ο Ειδικός Αγορητής του ΚΚΕ, καταψηφίζει για λογαριασμό του κόμματός του.

Ο κ. Μυλωνάκης, για λογαριασμό της Ελληνικής Λύσης, επιφυλάχθηκε για την Ολομέλεια και ο κύριος Κλέων Γρηγοριάδης, για λογαριασμό του ΜέΡΑ25, δήλωσε ότι καταψηφίζει. Επομένως, το σχέδιο νόμου του Υπουργείου Εξωτερικών γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Δούνια Παναγιώτα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρούλης Γεώργιος, Παπαναστάσης Νικόλαος, Κομνηνάκα Μαρία, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Τέλος και περί ώρα 17.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ Π.ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**